Author: okankova
Last saved by: spano
Company: MFSR

Predkladacia správa

Materiál „Informácia o činnosti spoločnosti Slovenská konsolidačná, a.s. za obdobie august – október 2003“ sa predkladá na rokovanie vlády Slovenskej republiky na základe uznesenia vlády SR č. 376 zo dňa 2.5.2001, úlohy B.1., po prerokovaní v porade vedenia Ministerstva financií SR dňa 30.10.2003. Kvantifikačné údaje v tejto správe vychádzajú z účtovných údajov k 30.9.2003.

	Predkladaný materiál obsahuje charakteristiku portfólia spoločnosti Slovenská konsolidačná, a.s. (SK, a.s.), činnosť spoločnosti v oblasti správy pohľadávok a obchodnú činnosť, zhodnotenie prijatých opatrení na zefektívnenie činnosti spoločnosti, finančnú pozíciu spoločnosti, kontrolnú činnosť spoločnosti, činnosť dozornej rady spoločnosti a stratégiu práce s portfóliom pohľadávok. 

SK, a.s. spravovala k ultimu septembra 2003 pohľadávky v objeme 106,6 mld. Sk. Z celkového objemu portfólia spoločnosti predstavovali pohľadávky voči dlžníkom v konkurze 70,16%-ný podiel. K 30.9.2003 SK, a.s. splatila zo svojich finančných prostriedkov záväzky voči NBS v celkovej sume 196,2 mil. Sk v zmysle úverovej zmluvy o poskytnutí a splácaní redistribučného úveru. Zároveň SK, a.s. uhradila splátku časti úverovej linky SLSP, a.s. (90,3 mil. Sk) z úveru, ktorý bol poskytnutý na dopostúpenie pohľadávok zo SLSP, a.s. v zmysle privatizačnej zmluvy. Uvedená splátka bola uhradená bez nároku na realizáciu ručenia zo strany MF SR. Celkový objem vynaložených peňažných prostriedkov na úhradu záväzkov SK, a.s. od začiatku roku 2003 predstavuje 286,5 mil. Sk. 

V súlade s vypracovanou koncepciou riešenia pohľadávok z úverov na trvalo sa obracajúce zásoby (ďalej len „TOZ“) SK, a.s. naďalej pokračovala v riešení úverov na TOZ u ekonomicky činných dlžníkov. SK, a.s. pristúpila k zníženiu úrokových sadzieb u časti pohľadávok z úverov na TOZ (pôvodné portfólio KBB, š.p.ú.), resp. k úplnému zastaveniu úročenia  pohľadávok voči svojim dlžníkom, ktorí sú v likvidácii alebo v exekučnom konaní. V súčasnom období pripravuje postup pri riešení pohľadávok z úverov na TOZ formou reštrukturalizácie, dohody veriteľov o vyrovnaní, postúpením balíka pohľadávok za odplatu alebo kapitalizáciou pohľadávky. 

V rámci obchodnej činnosti SK, a.s. pokračovala na projektoch, ktoré sa začali realizovať v minulom hodnotenom období. Činnosť SK, a.s. bola predovšetkým zameraná na úlohy spojené s prípravou organizačného zabezpečenia verejného výberového konania o najvhodnejšiu ponuku na odplatné postúpenie súboru vybraných pohľadávok – VVK 2003 v celkovej hodnote cca 42,9 mld. Sk, ktoré vyhlásila dňa 8.9.2003. Ide o medzinárodný tender. V histórii agentúry pôjde o najväčší jednorázový predaj pohľadávok. Do predmetného balíka boli zahrnuté všetky pohľadávky agentúry, ktoré sú „predateľné“, t.j. najmä pohľadávky voči dlžníkom v konkurzoch a exekúciách, ktoré nie sú ukončené. Na predaj neboli dané pohľadávky, z ktorých by mohli hroziť nejaké riziká v prípade ich postúpenia, alebo ktoré budú riešené osobitným spôsobom. Samotný predaj bude záverečnou fázou projektu, ktorý od začiatku roka 2003 realizuje SK, a.s. v spolupráci s externým poradcom CAIB Consortium v rámci projektu Phare. 

Riešenie problematiky ručenia SZRB, a.s. pokračovalo aj počas mesiacov august – október 2003. Dňa 28.8.2003 nadobudla účinnosť Zmluva o kúpe cenných papierov medzi SK, a.s. a kupujúcimi Wüstenrot Životná poisťovňa a.s. so sídlom na Slovensku a Wüstenrot Versicherungs - Aktiengesellschaft so sídlom v Rakúsku, na základe ktorej SK, a.s. odpredala 34%-ný podiel zo základného imania spoločnosti Univerzálnej bankovej poisťovne, a.s.

 Spoločnosť SK, a.s. vyhlásila verejné výberové konanie na mandatára na výkon mandátnej správy pohľadávok voči dlžníkom, uskutočnila vnútorné výberové konanie na výber znalcov a znaleckých organizácií pri dražbách nehnuteľností a vyhlásila výberové konanie aj na výber znalcov pre znalecké ohodnotenie drahých kovov, kameňov a šperkov - VnVK drahé kamene. 
 
Okrem správy pohľadávok vykonávanej vlastnými zamestnancami – správcami pohľadávok SK, a.s. využíva inštitút mandátnej správy. V sledovanom období vykonávali mandátnu správu pohľadávok SK, a.s., dvaja mandatári, a to spoločnosť Union Trading, a.s. (správu pohľadávok u dlžníkov so sídlom, resp. s trvalým pobytom na území ČR) a spoločnosť BPT Invest, a.s. (správu pohľadávok s nominálnou hodnotou do 2 mil. Sk).

K 30.9.2003 SK, a.s. evidovala 608 sporových prípadov, z toho bolo 558 sporov aktívnych a 50 pasívnych. SK, a.s. venovala osobitnú pozornosť súdnym sporom, ktoré sa týkajú úverov na TOZ.

Bilančná suma aktív dosiahla k 30.9.2003 výšku 111 409,1 mil. Sk, čo predstavuje pozitívny vývoj oproti plánu (pokles oproti plánu o 465,4 mil. Sk). V priebehu roka 2003 zinkasovala SK, a.s. peňažné prostriedky z realizácie pohľadávok v objeme 558 mil. Sk, čo je oproti plánu viac o 121,5 mil. Sk. Výdavky spojené s vymáhaním pohľadávok boli oproti plánu nižšie o 18,8 mil. Sk a dosiahli k ultimu sledovaného obdobia objem 61,5 mil. Sk. Čistý príjem z realizácie pohľadávok predstavoval 496,5 mil. Sk.

V spoločnosti SK, a.s. bolo v hodnotenom období vykonaných 6 kontrol, týkajúcich sa najmä postupu pri správe a vymáhaní pohľadávok voči trom dlžníkom so sídlom v zahraničí, priebehu verejného výberového konania VVK Čechy plus a VVK Mandatár. Okrem toho SK, a.s. vykonala aj operatívne kontroly. 

V hodnotenom období sa uskutočnili dve riadne a jedno mimoriadne zasadnutie dozornej rady, na ktorých dozorná rada prijala celkom 30 uznesení.

SK, a.s. v nadväznosti na legislatívne riešenie problematiky uplatnenia ručenia FNM SR a SPF bude pripravovať ďalšie predaje pohľadávok v súlade so Stratégiou činnosti SK, a.s.. V spolupráci s Ministerstvom pôdohospodárstva SR a SZRB, a.s. pripravuje návrh realizácie riešenia ekonomicky činných dlžníkov SK, a.s. z oblasti poľnohospodárstva.

Predmetný materiál má len informatívny charakter a nemá dopad na verejné financie, obyvateľov, hospodárenie podnikateľskej sféry a iných právnických osôb, na životné prostredie a zamestnanosť.